**Acțiunea DSP Iași pentru ajutorarea persoanelor fără adăpost pe perioada caniculei**

**Direcția de Sănătate Publică Iași prin Compartimentul de Evaluare și Promovare a Sănătății** împreună cu membrii Serviciului Voluntar de Ambulanță și Fundația Emmaus, au demarat începând cu data de 25 Iulie o acțiune ce a avut drept scop ajutorarea persoanelor fără adăpost să facă față valurilor de caniculă.

Direcția de Sănătate Publică Iași a oferit informații vitale de specialitate, iar membrii Serviciului Voluntar de Ambulanță au avut grijă să verifice funcțiile vitale ale persoanelor fără adăpost, astfel încât să se asigure că starea lor de sănătate nu este afectată de căldură.

De asemenea, voluntarii Serviciului Voluntar de Ambulanță și ai Fundației Emmaus, au împărțit fiecărei persoane o sticlă de apă și un pachet de mâncare, oferindu-le astfel o mână de ajutor și speranță în fața căldurii de afară.

Acest act de solidaritate demonstrează importanța și puterea comunității în a oferi sprijin celor nevoiași în momente critice.